Dr. Pieter Mulder kap Zuma oor minderhedeDr. Pieter Mulder. Foto: DoC “Agbare president, hou op met sondebok-politiek. U stel ŉ verkeerde voorbeeld. Dit is presies die teenoorgestelde van wat president [Nelson] Mandela gedoen het. U speel met vuur in ŉ land wat niks nodig het om aan die brand te slaan nie. Wat is sondebok-politiek? Dit is waar die party ander vir sy mislukkings blameer,” het Mulder gesê. Hy het gesê in Suid-Afrika maak beurtkrag almal kwaad maar dat Zuma nie Eskom se gebrek aan beplanning blameer nie maar apartheid. Mulder het Zuma veroordeel vir sy uitlatings dat die land se probleme begin het toe Jan van Riebeeck in die Kaap aangekom het. “Ek kan aantoon hoe die president verkeerd is – maar wat sê hy in gewone taal? Hy sê toe die witmense hier aankom, het die moeilikheid begin. Wat verstaan die gewone ANC-ondersteuner daarvan? Hy verstaan dat as jy van die witman ontslae raak, dan is die probleme weg. Raak ontslae van die kakkerlakke, dan is die probleme weg. As ek sê dit speel ŉ rol in baie van die plaasmoorde, lok dit ŉ histeriese ANC-reaksie uit.” Mulder het Zuma verder gekap oor sy voorstelle vir grondhervorming. “Wat landbougrond betref is u voorstelle onrealisties en onuitvoerbaar. Ek het dit meer as een keer in Kabinet Lekgotlas gesê. Georganiseerde landbou het hard gewerk aan praktiese voorstelle vir hulle gesprekke met die regering in Maart. Voor daardie gesprekke plaasvind, kondig u hierdie voorstelle af en verongeluk daardie gesprekke. Hierdie voorstelle gaan nie die EFF tevrede stel nie, gaan landbou vernietig en voedselsekerheid in gedrang bring.” Mulder het gesê in die parlement is mens net ‘n goeie Suid-Afrikaner en van Afrika indien jy by die ANC aansluit. “Indien jy nie aansluit nie en durf waag om te kritiseer, dan is jy die vyand van die mense, gekant teen transformasie en tien-teen-een ‘n rassis. Sondebok-politiek. Suid-Afrika is vir my en die meerderheid van Afrikaners en Engelsprekende wittes en ander minderhede ons enigste tuiste en ons sal nie toelaat dat iemand anders vir ons besluit of ons van Afrika en patrioties is nie. “Ons is kwaad vir die regering, maar ons is lief vir die land. Daarom wil ons help om Suid-Afrika te laat werk. Gaan kyk in Ethiopië en in Europa hoe minderheidsregte en selfbeskikking gebruik word om daar minderheidsgroepe se samewerking te kry,” het Mulder gesê.